बांदा। सांप्रदायिक सौहार्द के लिए मशहूर दरगाह जरैली कोठी में सैय्यद बाबा का सालाना उर्स कौमी एकता और परंपरागत रस्मो रिवाजों के साथ मनाया गया। हमेशा की तरह पुलिस अधिकारियों ने भागीदारी की और मजार पर चादर चढ़ाई। बुधवार को सुबह दरगाह के गुस्ल से उर्स की शुरूआत हुई। दोपहर बाद फातेहा और लंगर हुआ। देर शाम उर्स कमेटी अध्यक्ष अब्दुल सगीर के घर से चादर का जुलूस उठा। मजार पर चादर चढ़ाई गई। इस अवसर पर पुलिस अधीक्षक ज्ञानेश्वर तिवारी, अपर पुलिस अधीक्षक स्वामी प्रसाद सहित कई पुलिस अधिकारी और खानकाह दरगाह के सज्जादानशीन इकरार मियां आदि शरीक रहे।